Зинаида Хипиус
Тук

Превод от руски: Станислава Миланова, —

chitanka.info

От страшно дълга вечер пазя спомен

и нека всичко е било насън:

овалът на прозореца огромен,

зелено-виненият залез вън.

Прозорецът, далечината близка

и песенната звучна тишина,

сбогуването до вратата ниска

зад звездната, заветната страна.

И простите прощални думи твои,

последни думи — забрави, мълчи,

избухналите в ледени порои

непоносимо режещи лъчи.

Че любовта е невъзможна,

разбра и ти, и аз разбрах това…

Тук, на земята пошла и безбожна,

не ще успеем — във лъжа нищожна —

да я докоснем с чисти сетива.

10.08.1918 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.